題三山郡圃會稽亭
作者：喬孝本
朝代：宋

paragraphs: 元侯選勝重經營，地取圓心正且平。
揆日募工踰再浹，創亭合樂落初成。
面開西向緣忠孝，牓揭新封紀寵榮。
隱隱湖山藏故國，漫漫煙水隔都城。
低迷疊嶂回峰抱，繚繞芳叢列豔迎。
臺上臨風共蕭灑，花間夢蝶助淒清。
枕流小檻欹前沼，散綺幽軒接後甍。
舊景周環如有待，夕陽偏照似多情。
縈紆碧沚通潮浦，左右修篁拂畫楹。
自昔甘棠雖足愛，會稽從此擅佳名。